3. Jegyzőkönyv

Nagy-Britannia és Észak-Írország Egyesült Királyságának ciprusi felségterületeiről

A MAGAS SZERZŐDŐ FELEK,

EMLÉKEZTETVE arra, hogy az Egyesült Királyságnak az Európai Közösségekhez történő csatlakozásáról szóló szerződés záróokmányához mellékelt, Nagy-Britannia és Észak-Írország Egyesült Királyságának ciprusi felségterületeiről szóló együttes nyilatkozat megállapította, hogy az Európai Gazdasági Közösség és a felségterületek közötti kapcsolatokra alkalmazandó rendelkezéseket az Európai Gazdasági Közösség és a Ciprusi Köztársaság közötti mindenkori megállapodás keretében kell meghatározni,

FIGYELEMMEL azokra a rendelkezésekre, melyek a Ciprusi Köztársaság létesítéséről szóló szerződésben (a továbbiakban: a létesítési szerződés) és a kapcsolódó, 1960. augusztus 16-i jegyzékváltásban meghatározott felségterületekre vonatkoznak,

TUDOMÁSUL VÉVE az Egyesült Királyság kormánya és a Ciprusi Köztársaság kormánya közötti, a felségterületek igazgatásáról szóló 1960. augusztus 16-i jegyzékváltást, és az Egyesült Királyság kormányának csatolt nyilatkozatát arról, hogy az egyik legfőbb elérni kívánt cél azon személyek érdekeinek védelme, akik a felségterületeken lakóhellyel rendelkeznek vagy ott vállalnak munkát, s ebben az összefüggésben figyelembe véve, hogy az említett személyeknek a lehető legteljesebb mértékben ugyanolyan bánásmódban kell részesülniük, mint a Ciprusi Köztársaságban lakóhellyel rendelkező vagy ott munkát vállaló személyeknek,

TUDOMÁSUL VÉVE TOVÁBBÁ a létesítő szerződésnek a felségterületek és a Ciprusi Köztársaság közötti vámszabályokra vonatkozó rendelkezéseit, különösen az említett szerződés F. mellékletében meghatározottakat,

TUDOMÁSUL VÉVE TOVÁBBÁ az Egyesült Királyság azon elkötelezettségét, hogy a felségterületek és a Ciprusi Köztársaság között nem létesít vám- vagy határellenőrzési pontot, illetve a létesítő szerződés értelmében hozott azon rendelkezéseket, amelyek alapján a Ciprusi Köztársaság hatóságai a felségterületeken számos közigazgatási tevékenységet végeznek, többek között a mezőgazdaság, a vámügyek és az adózás területén,

MEGERŐSÍTVE, hogy a Ciprusi Köztársaságnak az Európai Unióhoz történő csatlakozása nem érinti a létesítő szerződés részes feleinek jogait és kötelezettségeit,

FELISMERVE következésképpen annak szükségességét, hogy az Európai Közösséget létrehozó szerződés és a vonatkozó egyéb közösségi jogi rendelkezéseket a felségterületekre is alkalmazzák, és hogy ezeknek a rendelkezéseknek a felségterületeken történő végrehajtásával kapcsolatban különleges szabályokat fogadjanak el,

MEGÁLLAPODTAK A KÖVETKEZŐ RENDELKEZÉSEKRŐL:

1. cikk

Az Európai Közösséget létrehozó szerződés 299. cikke (6) bekezdése b) pontjának helyébe a következő rendelkezés lép:

"b) e szerződés az Egyesült Királyság ciprusi, Akrotiri és Dhekelia felségterületeire csak annyiban alkalmazandó, amennyiben arra a Cseh Köztársaság, az Észt Köztársaság, a Ciprusi Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Lengyel Köztársaság, a Szlovén Köztársaság és a Szlovák Köztársaság Európai Unióhoz történő csatlakozásának feltételeiről szóló okmányhoz csatolt, Nagy-Britannia és Észak-Írország Egyesült Királyságának ciprusi felségterületeiről szóló jegyzőkönyvben megállapított szabályok alkalmazásának az említett jegyzőkönyvben foglaltaknak megfelelően történő biztosítása érdekében szükség van."

2. cikk

(1) A felségterületek a Közösség vámterületének részévé válnak, és e célból az e jegyzőkönyv mellékletének első részében felsorolt vám- és közös kereskedelempolitikai tárgyú jogi aktusokat a felségterületekre is alkalmazni kell a mellékletben foglalt módosításokkal együtt.

(2) Az e jegyzőkönyv mellékletének második részében felsorolt, a forgalmi adóval, a jövedéki adóval és a közvetett adózás egyéb formáival kapcsolatos jogi aktusokat a felségterületekre is alkalmazni kell a mellékletben foglalt módosításokkal együtt, továbbá alkalmazni kell a Cseh Köztársaság, az Észt Köztársaság, a Ciprusi Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Lengyel Köztársaság, a Szlovén Köztársaság és a Szlovák Köztársaság az Európai Unióhoz történő csatlakozásának feltételeiről szóló okmány Ciprusra alkalmazandó vonatkozó rendelkezéseit.

(3) Az e jegyzőkönyv mellékletének harmadik részében felsorolt jogi aktusok a mellékletben megállapítottaknak megfelelően módosulnak annak érdekében, hogy az Egyesült Királyság megtarthassa a haderői és a kísérő személyzet számára szánt szállítmányok vám- és adókedvezményét, illetve -mentességekét, amelyeket a létesítő szerződés biztosít.

3. cikk

A felségterületekre az alábbi szerződési és azokhoz kapcsolódó rendelkezések alkalmazandók:

a) az EK-Szerződés harmadik részének II. címe a mezőgazdaságról, és az annak alapján elfogadott rendelkezések;

b) az EK-Szerződés 152. cikke (4) bekezdésének b) pontja alapján elfogadott intézkedések.

4. cikk

A felségterületeken lakóhellyel rendelkező vagy ott munkát vállaló olyan személyek, akikre a létesítő szerződés és az 1960. augusztus 16-i kapcsolódó jegyzékváltás szerinti rendelkezések alapján a Ciprusi Köztársaság szociális biztonsággal kapcsolatos jogszabályait kell alkalmazni, a szociális biztonsági rendszereknek a Közösségen belül mozgó munkavállalókra, önálló vállalkozókra és családtagjaikra történő alkalmazásáról szóló 1971. június 14-i, 1408/71/EGK tanácsi rendelet [1] alkalmazásában olyan bánásmódban részesülnek, mintha a Ciprusi Köztársaság területén rendelkeznének lakóhellyel vagy ott vállalnának munkát.

5. cikk

(1) A Ciprusi Köztársaság nem köteles ellenőrizni a felségterületekkel közös szárazföldi és tengeri határait átlépő személyeket, és semmilyen, a külső határok átlépésére vonatkozó közösségi korlátozás nem alkalmazandó az ilyen személyekre.

(2) Az Egyesült Királyság a felségterületek külső határait átlépő személyeken az e jegyzőkönyv mellékletének negyedik részében foglalt kötelezettségeivel összhangban végez ellenőrzéseket.

6. cikk

A Tanács a Bizottság javaslata alapján, egyhangúlag eljárva, e jegyzőkönyv célkitűzéseinek eredményes végrehajtása érdekében módosíthatja a fenti 2-5. cikket, ideértve a mellékletet is, vagy alkalmazhatja a felségterületekre az EK-Szerződés és a kapcsolódó közösségi jogszabályok vonatkozó egyéb rendelkezéseit az általa meghatározott módon és feltételek szerint. A Bizottság, mielőtt javaslatot tesz, konzultál az Egyesült Királysággal és a Ciprusi Köztársasággal.

7. cikk

(1) A (2) bekezdésre is figyelemmel, az Egyesült Királyság felel e jegyzőkönyvnek a felségterületein történő végrehajtásáért. Így különösen:

a) a felségterületeken található kikötőn vagy repülőtéren keresztül Ciprus szigetére érkező vagy onnan ezeken keresztül elszállítandó áruk tekintetében az Egyesült Királyság felel az e jegyzőkönyvben a vámügyek, a közvetett adózás és a közös kereskedelempolitika területén meghatározott közösségi intézkedések alkalmazásáért;

b) a Ciprus szigetére az Egyesült Királyság haderői által a Ciprusi Köztársaság területén található kikötőbe vagy repülőtérre behozott vagy az ezeken keresztül kivitt áruk vámellenőrzése elvégezhető a felségterületeken;

c) az Egyesült Királyság felel minden olyan engedély, igazolás vagy bizonyítvány kibocsátásáért, amely valamely alkalmazandó közösségi intézkedés értelmében szükséges lehet a Ciprus szigetére az Egyesült Királyság haderői által behozott vagy onnan kivitt áruk tekintetében.

(2) A Ciprusi Köztársaság felel azoknak a közösségi pénzeszközöknek a kezeléséért és kifizetéséért, amelyekre a felségterületeken levő személyek jogosultak lehetnek e jegyzőkönyv 3. cikke értelmében a közös agrárpolitikának a felségterületeken történő alkalmazása alapján, és az ilyen kiadásokért a Ciprusi Köztársaság a Bizottság felé köteles elszámolni.

(3) Az Egyesült Királyság, az (1) és a (2) bekezdés sérelme nélkül, a létesítő szerződés alapján hozott rendelkezésekkel összhangban, a 2-5. cikkben fent említett bármely rendelkezés alapján vagy értelmében valamely tagállamra rótt feladat végrehajtását a Ciprusi Köztársaság illetékes hatóságaira ruházhatja.

(4) Az Egyesült Királyság és a Ciprusi Köztársaság együttműködik ennek a jegyzőkönyvnek a felségterületeken történő eredményes végrehajtása érdekében, és adott esetben további szabályokban állapodik meg a 2-5. cikkben fent említett bármely rendelkezés végrehajtásának átruházását illetően. Az ilyen szabályok egy másolatát eljuttatják a Bizottságnak.

8. cikk

Az ebben a jegyzőkönyvben meghatározott szabályok kizárólagos célja, hogy szabályozzák az Egyesült Királyság ciprusi felségterületeinek sajátos helyzetét, és nem alkalmazandók a Közösség más területein, illetve sem egészben, sem részben nem példaértékűek egyéb, a Szerződés 299. cikkében meghatározott másik európai területen már hatályos vagy meghozható különleges szabályokra vonatkozóan.

9. cikk

A Bizottság e jegyzőkönyv rendelkezéseinek végrehajtásáról ötévente jelentést nyújt be az Európai Parlamentnek és a Tanácsnak.

[1] HL L 149. szám, 1971.7.5., 2. o.

--------------------------------------------------

MELLÉKLET

E jegyzőkönyv irányelvekre és rendeletekre történő hivatkozásait az ezeknek az irányelveknek és rendeleteknek időről időre történő módosításait vagy az azok helyébe lépő, illetve az azokat végrehajtó jogi aktusokat figyelembe véve kell értelmezni.

ELSŐ RÉSZ

(1) A Tanács 1992. október 12-i 2913/92/EGK rendelete a Közösségi Vámkódex létrehozásáról, melynek 3. cikke (2) bekezdésének helyébe az alábbi szöveg lép:

"(2) A tagállamok területén kívül elhelyezkedő következő területeket, figyelembe véve a rájuk vonatkozó egyezményeket és szerződéseket, a Közösség vámterülete részének kell tekinteni:

a) FRANCIAORSZÁG

A Monacói Hercegségnek az 1963. május 18-án Párizsban aláírt vámegyezményben (a Francia Köztársaság 1963. szeptember 27-i Hivatalos Lapja, 8679. o.) meghatározott területe.

b) CIPRUS

Az Egyesült Királyságnak a Ciprusi Köztársaság létesítéséről szóló, Nicosiában 1960. augusztus 16-án aláírt szerződésben meghatározott Akrotiri és Dhekelia felségterületei (United Kingdom Treaty Series No 4 (1961) Cmnd. 1252)"

;

(2) A Tanács 1987. július 23-i 2658/87/EGK rendelete a vám- és statisztikai nómenklatúráról, valamint a Közös Vámtarifáról;

(3) A Tanács 1983. március 28-i 918/83/EGK rendelete a vámmentességek közösségi rendszerének létrehozásáról;

(4) A Bizottság 1993. július 2-i 2454/93/EGK rendelete a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról;

(5) A Tanács 1990. december 13-i 3677/90/EGK rendelete az egyes anyagok kábítószerek és pszichotróp anyagok tiltott előállítására való felhasználásának megakadályozására irányuló intézkedések megállapításáról;

(6) A Tanács 1992. december 14-i 92/109/EGK irányelve a kábítószerek és pszichotróp anyagok tiltott előállítása során felhasznált egyes anyagok gyártásáról és forgalomba hozataláról;

(7) A Tanács 1992. december 9-i 3911/92/EGK rendelete a kulturális javak kiviteléről;

(8) A Tanács 1994. december 22-i 3295/94/EK rendelete az egyes szellemi tulajdonjogokat sértő áruknak a Közösségbe történő behozatalára, valamint a Közösségből történő kivitelére és újrakivitelére vonatkozó intézkedésekről;

(9) A Bizottság 1995. június 16-i 1367/95/EK rendelete az egyes szellemi tulajdonjogokat sértő áruknak a Közösségbe történő behozatalára, valamint a Közösségből történő kivitelére és újrakivitelére vonatkozó intézkedésekről szóló 3295/94/EK tanácsi rendelet végrehajtására vonatkozó rendelkezések megállapításáról;

(10) A Tanács 2000. június 22-i 1334/2000/EK rendelete a kettős felhasználású termékek és technológia kivitelére vonatkozó közösségi ellenőrzési rendszer kialakításáról.

MÁSODIK RÉSZ

(1) A Tanács 1977. május 17-i 77/388/EGK hatodik irányelve a tagállamok forgalmi adóra vonatkozó jogszabályainak összehangolásáról - közös hozzáadottértékadó-rendszer: egységes adóalap-megállapítás, amelynek:

a) 3. cikke (4) bekezdésének első albekezdése helyébe a következő szöveg lép:

"Az (1) bekezdéstől eltérve, és tekintetbe véve:

- a Monacói Hercegség, illetve Man szigete által a Francia Köztársasággal, illetve Nagy-Britannia és Észak-Írország Egyesült Királyságával kötött egyezményeket és szerződéseket,

- a Ciprusi Köztársaság létrehozásáról szóló szerződést,

a Monacói Hercegséget, Man szigetét és az Egyesült Királyság Akrotiri és Dhekelia felségterületeit ennek az irányelvnek az alkalmazásában nem kell harmadik területnek tekinteni."

b) 3. cikke (4) bekezdésének második albekezdése egy harmadik francia bekezdéssel egészül ki a következők szerint:

"— az Egyesült Királyság Akrotiri és Dhekelia felségterületeiről eredő vagy oda irányuló ügyleteket úgy kezeljék, mintha a Ciprusi Köztársaságból eredő vagy oda irányuló ügyletek lennének."

(2) A Tanács 1992. február 25-i 92/12/EGK irányelve a jövedékiadó-köteles termékekre vonatkozó általános rendelkezésekről és e termékek tartásáról, szállításáról és ellenőrzéséről: a 2. cikk (4) bekezdése egy ötödik francia bekezdéssel egészül ki a következők szerint:

"— az Egyesült Királyság Akrotiri és Dhekelia felségterületeiről eredő vagy oda irányuló ügyleteket úgy kezeljék, mintha Ciprusi Köztársaságból eredő vagy oda irányuló ügyletek lennének."

HARMADIK RÉSZ

(1) A vámmentességek közösségi rendszerének létrehozásáról szóló, 1983. március 28-i 918/83/EGK tanácsi rendelet 135. cikke egy új, d) ponttal egészül ki a következők szerint:

"d) az Egyesült Királyság megtartsa a Ciprusi Köztársaság létesítéséről szóló, 1960. augusztus 16-i szerződésből eredő, a haderő vagy a kísérő polgári személyzet által felhasznált vagy éttermeik és kantinjaik ellátására szolgáló áruk behozatalára vonatkozó vámmentességeket"

.

(2) A Tanács 1977. május 17-i 77/388/EGK hatodik irányelve a tagállamok forgalmi adóra vonatkozó jogszabályainak összehangolásáról - közös hozzáadottértékadó-rendszer: egységes adóalap-megállapítás a következőképpen módosul:

a) a 14. cikk (1) bekezdésének g) pontja egy negyedik francia bekezdéssel egészül ki, a következők szerint:

"— a harmadik francia bekezdésben megállapított mentességek vonatkoznak az Egyesült Királyságnak a Ciprusi Köztársaság létesítéséről szóló, 1960. augusztus 16-i szerződés értelmében a Ciprus szigetén állomásozó haderői által behozott, illetve a számukra értékesített olyan árukra és szolgáltatásokra, amelyek a haderők vagy a kísérő polgári személyzet használatára vagy fogyasztására, valamint éttermeik és kantinjaik ellátására szolgálnak."

b) a 17. cikk (3) bekezdésének b) pontja helyébe a következő szöveg lép:

"b) a 14. cikk (1) bekezdésének g) és i) pontja, a 15. cikk és a 16. cikk (1) bekezdésének B., C. és D. része és (2) bekezdése szerinti adómentes ügyletekre."

(3) A jövedékiadó-köteles termékekre vonatkozó általános rendelkezésekről és e termékek tartásáról, szállításáról és ellenőrzéséről szóló, 1992. február 25-i 92/12/EGK tanácsi irányelv 23. cikke (1) bekezdésének első albekezdése egy új francia bekezdéssel egészül ki az alábbiak szerint:

"— az Egyesült Királyságnak a Ciprusi Köztársaság létesítéséről szóló, 1960. augusztus 16-i szerződés értelmében a Ciprus szigetén állomásozó haderői számára, e haderő használatára, a kísérő polgári személyzet számára vagy éttermeik és kantinjaik ellátására"

.

NEGYEDIK RÉSZ

(1) E jegyzőkönyv alkalmazásában:

a) a felségterületek külső határai: tengeri határai, repülőterei és tengeri kikötői, a Ciprusi Köztársasággal közös szárazföldi vagy tengeri határok kivételével;

b) átkelőhelyek: bármely átkelőhely, melyet az Egyesült Királyság illetékes hatóságai a külső határok átlépésére engedélyeztek.

(2) Az Egyesült Királyság a felségterületek külső határainak átlépését csak az átkelőhelyeken engedélyezi.

(3) a) Harmadik országok állampolgárai a felségterületek külső határait csak akkor léphetik át, ha

i. érvényes úti okmánnyal rendelkeznek;

ii. szükség esetén a Ciprusi Köztársaságba szóló érvényes vízummal rendelkeznek;

iii. védelemmel kapcsolatos tevékenységet folytatnak, vagy olyan személy családtagjai, aki ilyen tevékenységet folytat; és

iv. nem fenyegetik a nemzetbiztonságot.

b) Az Egyesült Királyság csak humanitárius megfontolásokból vagy nemzeti érdekből térhet el ezektől a feltételektől, vagy azért, hogy nemzetközi kötelezettségeinek megfelelhessen.

c) Az a) pont ii. alpontjában foglalt rendelkezés alkalmazásában a haderő tagjaira, a polgári személyzetre és hozzátartozóikra a létesítő szerződés C. mellékletében meghatározottak szerint nem vonatkozik vízumkötelezettség a Ciprusi Köztársaságban.

(4) A felségterületek külső határait átlépő személyeket az Egyesült Királyság ellenőrzi. Ezek az ellenőrzések az úti okmányok vizsgálatát foglalják magukban. Minden személyt legalább egyszer ellenőrizni kell ilyen módon, hogy személyazonosságuk megállapítható legyen.

(5) Az Egyesült Királyság illetékes hatóságai járőregységeket használnak a határátkelőhelyek közötti külső határok őrzésére; a rendes nyitva tartási idő kivételével ugyanez vonatkozik az átkelőhelyekre is. Ezt az őrzést úgy kell végezni, hogy visszatartsa az embereket az átkelőhelyeken történő ellenőrzések megkerülésétől. Az Egyesült Királyság illetékes hatóságai elegendő számú, megfelelően képzett tisztviselőt alkalmaznak a felségterületek külső határai mentén történő ellenőrzések és megfigyelés végrehajtására.

(6) Az Egyesült Királyság hatóságai szoros és állandó együttműködést tartanak fenn a Ciprusi Köztársaság hatóságaival az ellenőrzések és az őrzés eredményes végrehajtása céljából.

(7) a) Az olyan menedékkérőt, aki az Európai Közösség területén kívülről Ciprus szigetére először a felségterületek egyikén keresztül utazik be, vissza kell fogadni a felségterületekre az Európai Közösség azon tagállamának kérésére, amelynek területén a menedékkérő tartózkodik.

b) A Ciprusi Köztársaság, szem előtt tartva a humanitárius megfontolásokat, együttműködik az Egyesült Királysággal olyan gyakorlati módszerek kidolgozása céljából, amelyek - felségterületekre vonatkozó közigazgatási jogszabályaival összhangban - tiszteletben tartják a menedékkérők és az illegális bevándorlók jogait, és amelyek kielégítik a szükségleteiket.

--------------------------------------------------

AZ EURÓPAI BIZOTTSÁG NYILATKOZATA

Az Európai Bizottság megerősíti, hogy értelmezése szerint a közösségi jognak az e jegyzőkönyv 3. cikke a) pontjának értelmében a felségterületeken alkalmazandó rendelkezései magukba foglalják:

a) a mezőgazdasági termékek feldolgozásával előállított egyes árucikkekre alkalmazandó kereskedelmi szabályokról szóló, 1993. december 6-i 3448/93/EK tanácsi rendeletet;

b) a strukturális alapokra vonatkozó általános rendelkezések megállapításáról szóló, 1999. június 21-i 1260/1999/EK tanácsi rendeletet, a felségterületeken történő vidékfejlesztési intézkedéseknek az EMOGA Garanciarészlege által történő finanszírozása céljából az Európai Mezőgazdasági Orientációs és Garanciaalapból (EMOGA) nyújtandó vidékfejlesztési támogatásról szóló 1999. május 17-i 1257/1999/EK tanácsi rendeletnek megfelelően szükséges mértékben.

--------------------------------------------------